  Майя Бывальцева 24-тӥ толсуре Ижкарын витетӥ ползэ ни Удмуртилэн тӧроезлэсь «Признание» премизэ сётъязы. Лауреатъёс пӧлын удмурт программист, егитъёслэн «Куара» огинзылэн ёзчиез Григорий Григорьев. Со сярысь Калыкъёслэн эшъяськон юртсылэн пресс-службаез ивортӥз. Та дыре Григорий Григорьев Россиысь тодосъя академилэн Урал ёзэтысьтыз Эскеронъёсъя удмурт федерал центрысь машинаосын дышетонъя лабораториысь тодосъя ӧнерчи луэ. Ужъюлтошъёсыныз ӵош со удмурт текстэз куарае берыктӥсь программа (синтезатор удмуртской речи) кылдытӥз. Премиез синтезатор но удмурт кылэз тодман понна нейрон сетьёсты кылдытонъя но дышетонъя ӵектосэз улонэ пыӵатыны сётӥзы. Со «Алиса» выллем куараен юрттӥсез кылдытыны луонлык сётоз. Премилы сертификатэз сётыса, Удмуртилэн тӧроез Александр Бречалов пусйиз, йӧскалык элькунъёсын отын улӥсьёс калыкъёслэсь историзэс, кылзэс, аспӧртэм лулчеберетсэс утёнлы нимысьтыз саклык висъяны кулэ шуыса. Асьмеос Удмурт Элькунын улӥськом бере, нимысьтыз саклык – удмурт кылэз азинтонлы висъяськом, пусйиз улосвыл кивалтӥсь. Элькунын трос аръёс ӵоже быдэсъяськись сяме пырем ӵектосъёслы гинэ ӧвӧл, со ӵектосъёслы но, кудъёсыз егитъёслы чакламын, кудъёсыз цифровой амалъёсын герӟаськемын. Со, оло, тужгес но кулэ Александр Бречалов, Удмуртилэн тӧроез2012-тӥ арын Григорий мобильной арбериослы удмурт пусъёсын клавиатура, удмурт кылэз дышетыны «Кылдысин» ватсэт но удмурт кылын мукет пайдаё сервисъёс кылдытӥз. Солэн тыршеменыз «Яндекс.Навигатор» удмурт кылын вераськыны кутскиз. Ватсалом, оглом 19 «Признание» премиос сётӥзы. Данъетэз басьтӥзы: – Паласькись висёнъёсъя элькун эмъюртысь реаницмаци ёзэтысь эмчиос, соос 100 процентлы азэм тыосын висисез поттыны быгатӥзы; – Ижысь 6 номеро эмъяськонниысь эмчиос, соос 100 процентлы азэм тыосын егит анаез утизы; – Эльвира Астраханцева, Уваысь нылпи творчествоя юртлэн кивалтӥсез, творчествоен вырись но мыло-кыдо пиналъёсты огазеяз; – Сергей Васильев, Дэбесысь нылпи спортшколаысь шашкиен но шахматэн шудонъя тренер-дышетӥсь, Гуртысь дышетскисьёс пӧлын шахматъя огъяросси шудонъёсты радъясьёс пӧлысь одӥгез; – Татьяна Сухих, мерлыко туризмез но иппотерапиез азинтонъя «Валтау» фонлэн кивалтӥсез; – «Мамы Удмуртии» огазеяськон, трос тунсыко ужрадъёс радъяло; – Андрей Кугушев, Ува ёросысь Красное черкогуртысь лулчеберет юртысь пельтыса шудӥсь инструментъёсын «Красная Лира» нылпи оркестрлэн кивалтӥсез; – Игорь Билоус, Сарапулысь электромеханикая заводлэн кивалтӥсез, кар ӵектосъёслы кичӧлтонъёс сётӥсь но коньдонэн юрттӥсь; – Удмуртиысь атайёслэн кенешсы, «Хор отцов», «Зарница», «Путь домой», «Наставничество», «Хоккей на валенках» ӵектосъёсты улонэ пыӵатэ; – «Удмуртия» (Мынам Удмуртие) телерадиокомпания, югдытӥсь передачаос кылдытэмез понна; – Азвесь волонтёръёслэн корпуссы, пӧртэм ужрадъёсты радъясьёслы мыло-кыдо юртто; – Спорт туризмъя «Туризм детям» федераци, ресурсной центр, кытын пӧртэм кужымо спортсменъёс дасясько; – Сарапул ёросысь егитъёслэн кичӧлтонъёссыя центр, Сигаевоысь школаын ож данлыкъя калык музей кылдытӥзы; – Григорий Григорьев, программист, удмурт кылын пӧртэм сервисъёс но ватсэтъёс кылдытӥсь; – Рауф Каримов, Удмуртиысь потребсоюзлэн кенешезлэн кивалтӥсез, элькунлэн дано кунмуртэз; – Владимир Мемедов, Можгаысь 9 номеро шор ёзо школалэн кивалтӥсез, дышетонъя азинлыко ӵектосъёслы кичӧлтон сётӥсь; – Владимир Блинов, Сьӧлта ёросысь одӥгез азинлыко «Звезда» гурт возёслэн кивалтӥсез; – «Брангуртысь песянайёс» коллектив, элькунмылэн зэмос брендэз луизы; – Эгра ёросысь Мазьги (Лонки-Ворцы)муниципал клыдытэтлэн активез, гуртын улон-вылонэз умоятэмзы понна. Тодэ вайытом, 2020-тӥ арын «Признание» премиез басьтӥсьёс пӧлын вал «Куара» огазеяськонлэн кивалтӥсез Владислав Степанов но «Чеберай» марафонлэн ӵектосэзлэн авторез Ксения Широбокова. Нош солэсь азьвыл – вотэсын удмурт кылын «Даур ТВ» канал кылдытӥсь Богдан Анфиногенов. Тегъёс: Мерлык Ижкар Удмуртия удмуртъёс премия АлександрБречалов  